
ELŐTERJESZTÉS
a Képviselő-testület 2026. szeptember 14-i nyilvános ülésére

	Tárgy:
	Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet módosítása


	Előterjesztő:
	dr. Oláh Kálmán polgármester


	Előkészítette:
	dr. Kiss Balázs Tamás aljegyző



TISZTELT KÉPVISELŐ-TESTÜLET!

Az Önkormányzat tulajdonát képező építési telkek értékesítésének elveiről szóló 16/2021. (XI.10.) önkormányzati rendelete alapján nagy számú önkormányzati telek kerül a jövőben értékesítésre. A rendelet szerint a nyújtott kedvezmény biztosítására az önkormányzat javára különböző, az ingatlanokat terhelő jogok (visszavásárlási jog, településrendezési kötelezés, jelzálogjog, elidegenítési tilalom) kerülnek bejegyzésre az egyes eladott telkekre. Az egyes bejegyzett jogok későbbi törlésének bürokratikus terheinek csökkentése érdekében javaslom, hogy ez a tulajdonosi jogkör kerüljön a polgármesterre átruházott feladatok és hatáskörök közé, amely a Vagyonrendelet módosítását feltételezi.

Kérem a Tisztelt Képviselő-testületet, hogy az előterjesztést megvitatni és az abban foglaltakat elfogadni szíveskedjen.

	
	HATÁROZATI JAVASLAT

Zánka Község Önkormányzata Képviselő-testülete az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet módosításáról szóló rendelet-tervezetet elfogadja és  …/2026 (…) számon önkormányzati rendeletei közé iktatja.



Zánka, 2026. szeptember 11.


	
	dr. Oláh Kálmán
polgármester






Zánka Község Önkormányzata Képviselő-testületének .../.... (...) önkormányzati rendelete
az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet módosításáról
(tervezet)
[1] A szabályozás célja az önkormányzati üzleti vagyon hasznosításából eredő adminisztratív terhek csökkentése.
[2] Zánka Község Önkormányzatának Képviselő-testülete Magyarország Alaptörvényének 32. cikk (2) bekezdésében és a Magyarország helyi önkormányzatairól szóló 2011. évi CLXXXIX. törvény 143. § (4) bekezdés i) pontjában kapott felhatalmazása alapján, a nemzeti vagyonról szóló 2011. évi CXCVI. törvény 5. § (2) bekezdés b) és c) pontjában és a Magyarország helyi önkormányzatairól szóló 2011. évi CLXXXIX. törvény 109. § (4) bekezdésében meghatározott feladatkörében eljárva a következőket rendeli el:
1. §
Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet 9. § (2) bekezdés h) pontja helyébe a következő rendelkezés lép:
(A tulajdonosi jogok gyakorlásával kapcsolatos, polgármesterre átruházott feladatok és hatáskörök:)
„h)	az önkormányzat javára bejegyzett, más személy tulajdonában álló ingatlant terhelő joggal kapcsolatos jognyilatkozat megtétele, annak ingatlan-nyilvántartásból történő törléséhez való hozzájárulása.”
2. §
Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet 5. melléklete az 1. melléklet szerint módosul.
3. §
Hatályát veszti az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet
a)	4. § (3) bekezdése,
b)	3. melléklete,
c)	5. melléklet 3.1. pont a) alpontja.
4. §
Ez a rendelet a kihirdetését követő napon lép hatályba.

Zánka, 2026. szeptember „     ”




	dr. Oláh Kálmán
polgármester
	dr. Varga Viktória
jegyző

1. melléklet az .../... . (... . ... .) önkormányzati rendelethez
1. Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet 5. melléklet 6.2. pont a) alpontja helyébe a következő rendelkezés lép:
„a) a pályázó nevét, székhelyét (lakóhelyét), természetes személy pályázó esetén személyes adatait, elérhetőségeit (telefonszám, e-mail cím);”
2. Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet 5. melléklet 13.3. pontja helyébe a következő pont lép:
„13.3. A szerződést a kiíró döntését követő 30 napon belül meg kell kötni.”
3. Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet 5. melléklet 13. pontja a következő 13.4. ponttal egészül ki:



„13.4. Ha a pályázat nyertesével a szerződéskötés meghiúsulna, vagy a szerződés aláírása után a nyertes a szerződést nem teljesíti, és ezért a kiíró a szerződéstől elállt, vagy a felek felbontották azt, úgy a kiíró korábbi döntése alapján jogosult - amennyiben megjelölésre került - a második legjobb pályázóval szerződést kötni, vagy új pályázati eljárást kiírni.”

HATÁSVIZSGÁLAT

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

(2) A hatásvizsgálat során vizsgálni kell
a) a tervezett jogszabály valamennyi jelentősnek ítélt hatását, különösen
aa) társadalmi, gazdasági, költségvetési hatásait,
ab) környezeti és egészségi következményeit,
ac) adminisztratív terheket befolyásoló hatásait, valamint
b) a jogszabály megalkotásának szükségességét, a jogalkotás elmaradásának várható következményeit, és
c) a jogszabály alkalmazásához szükséges személyi, szervezeti, tárgyi és pénzügyi feltételeket”.

Az önkormányzat vagyonáról és a vagyongazdálkodás szabályairól szóló 5/2020. (IV.7.) önkormányzati rendelet módosításáról szóló rendelet-tervezetet tervezetében (a továbbiakban: „Tervezet”) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

a) A tervezett jogszabály valamennyi jelentősnek ítélt hatása

aa) A jogszabály társadalmi, gazdasági, költségvetési hatásai

[bookmark: _Hlk514232937]A rendelet-tervezetnek jelentős társadalmi, gazdasági hatása nincs. 

ab) A jogszabály környezeti és egészségi következményei

A Tervezetnek jelentősebb környezeti és egészségi következménye nem várható.

ac) A jogszabály adminisztratív terheket befolyásoló hatásai

A Tervezet csökkenti a várható adminisztratív terheket. 

b) A jogszabály megalkotásának szükségessége, a jogalkotás elmaradásának várható következményei

A rendelet megalkotásának célja a kedvezményes telekértékesítésekből eredő adminisztratív terhek csökkentése.

c) A jogszabály alkalmazásához szükséges személyi, szervezeti, tárgyi és pénzügyi feltételek

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel. 

